觀我齋再分韻得下字
作者：陳與義
朝代：宋

paragraphs: 一慵縛兩脚，閉戶了晨夜。
夢攀城西樹，起造君子舍。
紫髯出堂堂，見客披衣謝。
平生功名手，嗜靜如食蔗。
小齋劇冰壺，中明外無罅。
要知日用事，趺坐看鳥下。
主人心了了，竹石亦閒暇。
兒童慣看客，我車當日駕。
平分齋中閒，風月不待借。
還須酒屢費，不用牛心炙。